【戰況R1】周俊樂執二攤收生日禮物
2024年04月14日 12:54
東網電視
更多新聞短片
今季首場新馬賽今日舉行,一堆稚嫩馬匹就好似K1幼稚園幼兒班競賽一樣,不過總有賽果。周俊樂策騎8.9倍「同得威」後上勝出,下星期二正日生日嘅佢,除咗為自己預祝生日之外,更為丁冠豪取得季內第5W。今場跑第2名為潘頓1.4倍全熱門「超力量」,田泰安「聖托里尼」跑第3,第4名為艾道拿「加州活力」。
賽後,丁冠豪話「同得威」馬主上季支籤差唔多到期,隻馬早咗到港,所以送隻馬上從化,而從化環境比較似外國,「同得威」適應得好係今場優勢之一。「同得威」今場可藉快步速之助慢慢追上,長遠要跑長啲。至於點解今場用周俊樂,丁冠豪本身搵蔡明紹騎,但對方已有坐騎,而霍宏聲之前幫手試閘,係因為周俊樂唔喺香港,同時霍宏聲都話有馬跑,所以今場「同得威」畀番周俊樂操刀。
第1場賽果:6-7-4-2
二重彩賽果:6-7(最後賠率18)